I oktober 2013 var butikken klar, men først i marts kunne den modtage betaling. Det var oplevelsen for erhvervsmanden Henrik Isaksen, der blandt andet ejer biludlejningsfirmaet Sixt i Danmark, da han startede virksomheden Your Car Service, en internetbaseret forretning, der tilbyder rengøring og mindre reparationer af biler, mens de holder parkeret.

»Forestil dig, at du er i gang med at starte et nyt firma op, og du vil selvfølgelig gerne i gang. Du skal selvfølgelig have et betalingsmodul, men for at få det skal du først have en fuldt færdiglavet website. Når du har det, så går der fire måneder, før man har godkendelsen. Det er ikke hensigtsmæssigt på nogen måde. Vi har haft en investering i forretningen i lang tid, før vi overhovedet begyndte at kunne tjene penge,« siger Henrik Isaksen.





21. oktober 2013 ansøgte han om en såkaldt indløseraftale med Nets, og først 25. november hørte han fra dem, da de bad om diverse dokumenter. Disse blev indsendt to dage efter, og så gik der på ny omkring tre uger, før han fik svar fra Nets.

»Derefter havde vi et par små fejl på siden, og vi fik besked om at rette de fejl, hvilket vi gjorde med det samme, men så gik der yderligere tre uger, før de meldte tilbage, om det nu var ok,« siger Henrik Isaksen.

Han kritiserer Nets for at være ufleksibel, eftersom det ikke var muligt at tale med en medarbejder og på den måde få alle uafklarede problemstillinger løst på én gang.

»Sådan foregår det ikke. Det er ikke på den måde, man er i dialog med dem. Det er et håndteringsforløb, hvor det hele mere eller mindre foregår elektronisk,« siger Henrik Isaksen, der især er irriteret, fordi Nets har monopol på at være indløser for dankorthandel på internettet.

»Man føler sig lidt magtesløs, for man har ikke nogen chance for at komme uden om Nets i forhold til at få en online-dankortaftale. Jeg er sikker på, at hvis der havde været en alternativ udbyder, så havde vi taget en dialog med dem. For det er irriterende, når man er klar til at gå i gang, at man bliver forhindret af et system, som ikke arbejder særlig hurtigt,« siger Henrik Isaksen og tilføjer: »Det er, som om Nets er fuldstændig ligeglad med, at vi som kunder har behov for at komme i gang. Og det er der jo kun én, der kan tillade sig at være; det er én, der har monopol.«

I Nets henviser kommunikationschef Søren Winge til, at der ifølge markedsføringsloven og forbrugeraftaleloven er nogle regler, som en netforretning skal leve op til, inden Nets kan lave en indløseraftale. Han erkender dog, at der er plads til forbedring i arbejdsgangene i Nets.

»Det er klart, at for os er det langt nemmere at håndtere sager, hvor vi får de ting, vi skal bruge, første gang. Derfor kan nogle kunder desværre opleve, at forløbet bliver langstrakt, selv om de prøver at levere det, de mangler. Der kan vi helt sikkert optimere vores sagsbehandlingsproces. Og det er også noget, vi løbende prøver at gøre for at sikre, at tiden kortes så meget som muligt.«